Ulykkesbussen i Sogndal skulle kjørt en annen vei
Men på grunn av tunnelbrannen i Gudvangatunnelen var den omdirigert, opplyser sjefen for det svenske busselskapet Bergkvarabuss. To kvinner omkom da bussen med 22 taiwanske passasjerer om bord kolliderte med en norsk lokalbuss mandag ettermiddag. Den ene var en kvinne i 20-årene fra Vestlandet, den andre en kvinne fra Taiwan. De to kritisk skadede passasjerne er begge fra Taiwan. - Normalt sett skulle bussen ikke ha kjørt på den veien, som er veldig smal. Men på grunn av arbeidet i Gudvangatunnelen etter forrige ukes tunnelbrann ble trafikken omdirigert til denne veien, sier Göran Mellström til SVT.Politiet etterforsker ulykken teknisk og taktisk, for å finne ut hvordan det kunne skje. - Det er for tidlig å si noe om årsak. Det vi vet er at det er en møteulykke på relativt strak og rett vei. Vi er i full sving på årstedet i dag og i morgen kommer også vegvesenets ulykkeskommisjon for å hjelpe oss i arbeidet, sier lensmann Åge Løseth i Sogndal til VG. Lensmannen var også innsatsleder på stedet under den store redningsaksjonen. - Det var et relativt kaotisk skadested med to sterkt ramponerte busser, og mange sjokkskadede passasjerer ellers som møtte oss. Dette var en stor ulykke, beskriver Løseth.Kollisjonen skjedde på fylkesvei 55 mellom Sogndal sentrum og Leikanger i Sogn og Fjordane. Veistrekningen har hatt ekstra stor trafikk den siste tiden ettersom Gudvangatunnelen er stengt, skriver NTB. Bergkvarabuss har etablert en krisegruppe som har vært i kontakt med den svenske sjåføren. - Det er en veldig erfaren sjåfør som har mye god erfaring fra denne typen reiser, sier Mellström. To personer fra Taiwan er kritisk skadet etter ulykken, mens ytterligere seks er sendt til sykehus. Passasjerene som kom uskadet fra ulykken er tatt hånd om og transportert til Sogndal hotell, hvor kommunen har etablert en krisegruppe. De norske passasjerne som ble brakt inn, reiste hjem mandag kveld, mens den asiatiske reisegruppen overnatter på et hotell i Sogndal. VG har mandag kveld vært på hotellet, men ingen i gruppen ønsker å snakke med media om det som skjedde. Sent mandag kveld var de ferdige med en fellesmiddag i restauranten. Da valgte de fleste å dra på rommet sitt.Sogndal-ordfører Jarle Aarvoll sier de tidlig kalte inn kriseledelse, som ble etablert på et hotell i Sogndal. - Vi visste på tidlig tidspunkt at det var asiater og fikk skaffet to tolker som ble med på kort varsel. Det var i tillegg legeressurser, psykologressurser og annet fra flere kommuner, sier han til VG utenfor rådhuset i Sogndal mandag kveld. Han mener håndteringen av den tragiske ulykken har fungert bra. - Det er et sjokk om man er rammet, eller ikke. Det er triste ting som har skjedd og man må ta det med seg videre, sier han. Ordføreren opplyser at kriseledelsen fra kommunen er i beredskap gjennom natten og morgendagen.
Den svenske turistbussen som kolliderte på fylkesvei 55 i Sogndal skulle egentlig ha kjørt en annen vei.